  ИА «Удмуртия» Ож вакытысь нылпиос пӧлысь Глаз ёросысь Отогуртын кылемын на вить мурт. Быдӟым Атыкай ож кутскыку соослы укмыс-дас арес вал. Алевтина Малафеевна Баженова, вить пӧлысь одӥгез, «Участник трудового фронта» нимын пусъемын. Сэзь мылкыдын пересь берга гуразяз, сиён лэсьтэ. - Мынам ныл йыры Чебершурысь. Пичи на вал, дыр, война вакытэз сокем уг но тодӥськы ни. Одӥг учыр гинэ йырам улытозямлы кылиз. Кык вынъёс, быдэс нунал ужам беразы, ӝытазе повестка басьтӥзы. Каль но соос жаль пото: ведь валъёс но вал, нош пиос пыдын кошкизы войнае. Ми, пе, пыраклы кошкиськомы ни. Берзы ышытозь киосынызы шонамзы али но син азям пуксе. Кӧт тырымон сиыны ӧз кылдылы. Пудо-живот но вордӥмы, но налоглы шуыса поттылӥзы. Кинлэн атаез быремын, ньыльдон манет юрттэт сётылӥзы, нош кут сылӥз сю манет. Лидия Даниловна Баженова улэ пиеныз Верх-Парзиын. Али улэмзэ юаськисько, война вакытэз тодаз вайыны курисько. - Кӧттыр лэсьтӥсько, посуда чылкытатӥсько, пие ужын дыръя валлы дась дасям турын понӥсько, векчи пудоез утялтӥсько. Пельы ляб кылэ ни, телевизор уг учкиськы, нош книга очкитэк лыдӟисько на. Книга внукъёсы ваё, одӥг книгаез висказ кык пол но лыдӟисько. Нош война сярысь тодам ваеме ик уг поты. Туж секыт вал. Гольык пыдын уриськыса ветлэме йырам лыктэ ке, йӧнылэн бышкись веньёсыз пыдъёсме али но вӧсь каро на кадь… Зоя Митрофановна Сидорова одӥг но тэк уг улы. Вераськыкумы но половик керттонзэ уг дугдыты. - Война кутскыку, мыным укмыс арес вал. Тяте Качкашурын участковой луыса ужаз. Войнае мынон азяз бабае шуиз: «Нылыдлэсь кизэ кутылыса, ӟыгыртыса кошкы. Кин тодэ, мар луоз». Атайме мон ӧй ни адӟы. Нылзэ будэтыны ӧз кылды солы. Война дыръя школаын дышетски. Урокъёс бере строен султыса мынылӥмы Тёк поскотняе губияны. Губиез куасьтылӥзы школа гуръёсын, фронтэ келяллязы. Корка пырыса ӧй вуылы, бабае, корзина сётыса, Озегвай пала шырбыж октыны ыстылӥз. Куареныз шыд пӧзьтылӥзы, толлы дасяллязы. Маме кыдёкын ӵаӵӵа коралляз. Нюлэскысь бертыса, ӝытъёсы кык чиньыем ыжгон перчаткаос керттылӥз. Вералляз, тятедлы, пе, келялом. Туж чебересь, лякытэсь кут куталляз. Зоя Митрофановна ӧжытлы чусомиз: син азяз мумиз пуксиз, луоз, секытэсь тодэ ваёнъёс сюлэмзэ зӥбыны кутскизы. - Гурт шорын важнямы вал. Лыктӥз бортовой машина. Быдэсаз егитъёсты пуктӥзы но, машина кар пала шонтӥз. Гордпи Матёнлэн Павол выныз султыса, киыныз шонаса кошкиз. «Милемыз ноку но уд адӟе ни…», - кема кылӥськиз куараез. Така шур выж вылысен кин ке тэтчиз вал машинаысь, но сое кык киос син куспын берен ӝутӥзы. Ожысь одӥгзы но ӧз бертэ. Али но пель сьӧрам кылӥське на кенакелэн, Яков пиезлы похоронка басьтыса, уйбыт бӧрдыса ветлэмез. Со вакыт улэмзэс песянайёс, кылбурез сямен, могатэк верало, уго пинал дырзы али но син азязы. Кышет пумынызы ӝогак синвуоссэс ӵушыло, ваньзылы соку туж секыт вал, шуо. - Мумыосмес ӧм адӟылэ, ӵаӵӵа кораса ужаллязы туж кыдёкын. Адскыны бертылӥзы ке, десятник уйиназ ик уллялляз, дӥсьсы но куасьмыса ӧз вуылы. Будӥмы бабаосмы бордын. Огымысь кадь верало, макем секыт улӥзы война бырем бере но. - Аресъёсмы бадӟымазы но милемды келязы ӵаӵӵа кораны. Лумбыт ужаса, уй туж вакчи потылӥз. Дӥсь но ӧз куасьмылы, котэсь кутъёс ӵукнаяз кӧльы кадь чурытомылӥзы. Сиён куанер вал, кынармы лябыт, туж жадьылӥмы. Вот со самой секытэз вал. Ма карод на? Адӟонмы, дыр, сыӵе вал. Кинлэн кыӵе шудэз. Ож вакытысь нылпиослы верантэм секыт йӧтӥз, но солэсь но ортчыт – анайёссылы. Соос войналэсь чидантэм секытсэ чидазы. Ойдолэ музъемозь йыбырттом нылпиоссэс огназы будэтэм Анайёслы! Эмилия Дерендяева, Глаз ёрос Ивортон Глаз ёросысь «Иднакар» газетын потӥз. Ивортодэтъя «Удмуртия» агентстволэн но Удмуртиысь печатья но калыке ивортодэт вӧлмытонъя агентстволэн валче ӵектоссы.  Тегъёс: Мерлык нылпиос Удмуртия БыдӟымАтыкайож Глазёрос  